ସମ୍ବଲପୁର :୨୩/୧୧ (ରମାକାନ୍ତ ବିଶ୍ବାଳ)ସମ୍ବଲପୁର ନାଗରିକ କ୍ରିୟାନୁଷ୍ଠାନ କମିଟି ପକ୍ଷରୁ ସ୍ବତନ୍ତ୍ର ରାଜ୍ୟ, ପଶ୍ଚିମ ଓଡିଶାରେ ହାଇକୋର୍ଟ ବେଞ୍ଚ ପ୍ରତିଷ୍ଠା, ସମ୍ବଲପୁରୀ ଭାଷାକୁ ସମ୍ବିଧାନର ଅଷ୍ଟମ ଅନୁଚ୍ଛେଦରେ ସାମିଲ, ପାଣି ମିଟର ଓ ସ୍କାର୍ଟ ବିଦ୍ୟୁତ ମିଟର ଲଗାଇବା ବନ୍ଦ ଆଦି ୫ଦଫା ଦାବି ନେଇ ଆଜି ୧୨ ଘଣ୍ଟିଆ 'ସମ୍ବଲପୁର ବନ୍ଦର ଡାକରା ଦିଆଯାଇଛି । ଆଜି ସକାଳ ୬ଟାରୁ ସନ୍ଧ୍ୟା ୬ଟା ପର୍ଯ୍ୟନ୍ତ ବନ୍ଦ ଡାକରା ଦିଆଯାଇ ଥିବା ବେଳେ ବନ୍ଦର ପ୍ରଭାବ ସମ୍ବଲପୁର ସହର ରେ ଦେଖିବାକୁ ମିଳିଥିଲା ।
ସମ୍ବଲପୁର ନାଗରିକ କ୍ରିୟାନୁଷ୍ଠାନ କମିଟିର ସମ୍ବଲପୁର ବନ୍ଦକୁ ସମ୍ବଲପୁର ଜିଲା ଓକିଲ ସଂଘ, ନନ୍ଦପଡା ଶୀତଳଷଷ୍ଠୀ ଯାତ୍ରା କମିଟି, ଚିତ୍ରୋତ୍ପଳା ଯୁବକ ସଂଘ, ଯୁବ ଉଦୟନ, ଓଡିଶା ସାଂସ୍କୃତିକ ସମାଜ, ସମ୍ବଲପୁରୀ ଭାଷା ସଂସ୍କୃତି ପରିଷଦ,ଜ୍ୟୋତି, ସମ୍ବଳ ଅନୁଷ୍ଠାନ ସମେତ ଅନେକ ସ୍ବେଚ୍ଛାସେବୀ ଓ ସାଂସ୍କୃତିକ ଅନୁଷ୍ଠାନ ସମର୍ଥନ କରିଛନ୍ତି । ତେବେ ବନ୍ଦରୁ ପରୀକ୍ଷା ଯୋଗୁଁ ସ୍କୁଲ, କଲେଜକୁ ବାଦ ଦିଆଯାଇଛି।
ଏହାଛଡ଼ା ସହରରେ ଜରୁରୀକାଳୀନ ସେବା ଯଥା ଦୁଗ୍ଧ, ପାଣି, ଚିକିତ୍ସା ଆଦି ଜାରି ରହିବ। ଏଥିସହ ରେଳ ଚଳାଚଳ ଓ ଜାତୀୟ ରାଜପଥରେ ଗମନାଗମନକୁ ବନ୍ଦରୁ ବାଦ ଦିଆଯାଇଛି ଅପରପକ୍ଷରେ ଆଜି ସମ୍ବଲପୁର ବନ୍ଦ ପାଇଁ ସହରର ସମସ୍ତ ଦୋକାନ ବଜାର, ସରକାରୀ ଓ ବେସରକାରୀ କାର୍ଯ୍ୟାଳୟ ଆଦି ବନ୍ଦ ରହିଥିବା ଦେଖିବାକୁ ମିଳିଛି । ଆଜିର ସମ୍ବଲପୁର ବନ୍ଦ ଡାକରାକୁ ସମ୍ବଲପୁର ବାସିନ୍ଦା ପୂର୍ଣ୍ଣ ସମର୍ଥନ କରିଥିବା ସମ୍ବଲପୁର ନାଗରିକ କ୍ରିୟାନୁଷ୍ଠାନ କମିଟି ତରଫରୁ ସୂଚନା ଦିଆଯାଇଛି।
